Ο **Τόνι Ιγουόμπι** (ιταλικά: *Toni Iwobi*, γεννημένος στις 26 Απριλίου του 1955 ως *Tony Chike Iwobi*) είναι Ιταλός πολιτικός και επιχειρηματίας, νιγηριανικής καταγωγής. Ζώντας στην Ιταλία από τη δεκαετία του 1970, συμμετέχει επί σειρά ετών στα κοινά ως στέλεχος της Λέγκας του Βορρά. Στις ιταλικές γενικές εκλογές του 2018 εξελέγη στη Γερουσία της Δημοκρατίας, καταφέρνοντας παράλληλα να αποτελέσει τον πρώτο χρονικά μαύρο γερουσιαστή στην πολιτική ιστορία του κράτους. Η εκλογή του συνοδεύτηκε από σειρά αρνητικών σχολίων λόγω της πολιτικών απόψεων του ιδίου και της Λέγκας.

Βιογραφία
---------

Ο Ιγουόμπι γεννήθηκε το 1955 στο Γκουσάου της Νιγηρίας και είναι γόνος πολύτεκνης οικογένειας. Πραγματοποίησε σπουδές πρώτα στις ΗΠΑ και κατόπιν στην Ιταλία, όπου μετέβη το 1976 ως φοιτητής πληροφορικής στο Πανεπιστήμιο της Περούτζια. Αργότερα εγκαταστάθηκε μόνιμα στο Μπέργκαμο, όπου πέρασε από διάφορα εργασιακά περιβάλλοντα προτού καθιερωθεί ως επιχειρηματίας στον χώρο της πληροφορικής. Σε ό,τι αφορά την προσωπική του ζωή, ο Ιγουόμπι είναι Καθολικός, παντρεμένος με Ιταλίδα και πατέρας δύο παιδιών.

Πολιτική σταδιοδρομία
---------------------

Αναφέρεται ως μέλος της Λέγκας του Βορρά από το 1993, σε μια περίοδο που το συγκεκριμένο κόμμα τασσόταν υπέρ της ομοσπονδιοποίησης του ιταλικού κράτους. Αργότερα ο Ιγουόμπι διετέλεσε δημοτικός σύμβουλος στον δήμο Σπιράνο της επαρχίας του Μπέργκαμο. Το 2015 τοποθετήθηκε από τον Ματέο Σαλβίνι στη θέση του υπεύθυνου μεταναστευτικής πολιτικής και ασφαλείας του κόμματος. 

Στις εκλογές του 2018 εξελέγη στην Ιταλική Γερουσία ως αντιπρόσωπος της Λομβαρδίας, όντας ο - χρονικά - πρώτος μαύρος γερουσιαστής. Σχολιάζοντας την εκλογική του επιτυχία, ο ίδιος αφενός την χαρακτήρισε ως εξαιρετική την τιμή και αφετέρου ισχυρίστηκε πως η εκλογή του ήταν απόδειξη πως η Λέγκα δεν τάσσεται γενικά κατά της μετανάστευσης, αλλά μόνο εναντίον της παράνομης. Ωστόσο, η εκλογή του συνοδεύτηκε από διάφορα αρνητικά σχόλια, ενώ μεταξύ των αντιδρώντων συγκαταλεγόταν και ο - επίσης - καταγόμενος από τη Νιγηρία, Ιταλός διεθνής ποδοσφαιριστής Μάριο Μπαλοτέλι. 

Κατά τη διάρκεια της θητείας του στη Γερουσία, ο Ιγουόμπι διετέλεσε αντιπρόεδρος της Έκτακτης Επιτροπής Προστασίας και Προαγωγής των Ανθρωπίνων Δικαιωμάτων, καθώς και μέλος διαφόρων ακόμη επιτροπών.

Τον Αύγουστο του 2022, ανακοινώθηκε επίσημα πως το όνομά του δεν συμπεριλαμβανόταν στις λίστες υποψηφίων της Λέγκας ενόψει των εκλογών του ιδίου έτους, γεγονός που επέφερε την αντίδρασή του.

Παραπομπές
----------

1. ↑  *Openpolis*. 446014. Ανακτήθηκε στις 6  Απριλίου 2022.
2. ↑  Ανακτήθηκε στις 17  Ιουνίου 2019.
3. 1 2 3  «Tony Chike IWOBI». *senato.it* (στα Ιταλικά). Senato della Repubblica. Ανακτήθηκε στις 26 Σεπτεμβρίου 2022.
4. 1 2  «Curriculum Vitae» (PDF). *comune.spirano.bg.it* (στα Ιταλικά). Comune di Spirano. Αρχειοθετήθηκε από το πρωτότυπο (PDF) στις 7 Μαρτίου 2018. Ανακτήθηκε στις 26 Σεπτεμβρίου 2022.
5. 1 2 3  Degl' Innocenti, Chiara (8 Μαρτίου 2018). «Toni Iwobi, il senatore leghista nero di cui parla mondo». *panorama.it* (στα Ιταλικά). Panorama. Ανακτήθηκε στις 26 Σεπτεμβρίου 2022.
6. 1 2  Ανδρεάδης - Συγγελλάκης, Θεόδωρος (9 Μαρτίου 2018). «Εγχρωμος γερουσιαστής με γκρίζες πολιτικές ιδέες». *efsyn.gr*. Η Εφημερίδα των Συντακτών. Ανακτήθηκε στις 26 Σεπτεμβρίου 2022.
7. ↑  «Ιταλία: Η αντιμεταναστευτική Λέγκα εκλέγει... μαύρο γερουσιαστή». *naftemporiki.gr*. Ναυτεμπορική. 6 Μαρτίου 2018. Αρχειοθετήθηκε από το πρωτότυπο στις 26 Σεπτεμβρίου 2022. Ανακτήθηκε στις 26 Σεπτεμβρίου 2022.
8. 1 2  Ξενάκη, Κίττυ (8 Μαρτίου 2018). «Λαϊκιστικό και ακροδεξιό μπρα ντε φέρ στην Ιταλία». *tanea.gr*. TA NEA. Ανακτήθηκε στις 26 Σεπτεμβρίου 2022.
9. 1 2 3  Giuffrida, Angela (8 Μαρτίου 2018). «Italy's first black senator: my election shows far right is not anti-immigration». *theguardian.com* (στα Αγγλικά). The Guardian. Ανακτήθηκε στις 26 Σεπτεμβρίου 2022.
10. ↑  «Anti-immigration League presents Italy with first black senator: Toni Iwobi». *dw.com* (στα Αγγλικά). DW. 6 Μαρτίου 2018. Ανακτήθηκε στις 26 Σεπτεμβρίου 2022.
11. ↑  «La Lega rinuncia a Iwobi primo senatore di colore. E anche all'ultrà Belotti». *ilgiornale.it* (στα Ιταλικά). 22 Αυγούστου 2022. Ανακτήθηκε στις 26 Σεπτεμβρίου 2022.